Nikolai Andreiewitsj Rimski-Korsakof (Russies: Николай Андреевич Римский-Корсаков, [nʲɪkəˈlaj ɐnˈdrʲejɪvʲɪtɕ ˈrʲimskʲɪj ˈkorsəkəf], luister (hulp·inligting); 18 Maart 1844 – 21 Junie 1908) was 'n Russiese komponis wat in Tichwin naby Sint Petersburg gebore is. Toe hy 12 jaar oud was, het die gesin na Sint Petersburg verhuis, waar hy die Vlootakademie bygewoon het. Van sy 15de jaar af het hy musieklesse geneem en in 1861 het hy die invloedryke Mili Balakiref ontmoet. In 1862 het hy sy studies aan die Vlootakademie voltooi, en kort daarna het hy as bemanningslid na die Amerikas, Spanje, Italië, Frankryk, Engeland en Noorweë geseil. Die seereis het sy liefde vir die see bevestig en die oseaan dien as agtergrond in talle van sy werke. In 1865 is sy Eerste Simfonie, wat hy voor die seereis begin het, met groot welslae in Sint Petersburg uitgevoer. Sy volgende belangrike werk was Fantasie op Serwiese temas, wat in 1867 deur Balakiref uitgevoer is. Ná die konsert is Rimski-Korsakof se naam aan dié van Balakiref, Moessorgski, Borodin en Cui gekoppel, en so het die benaming "die Vyf" ontstaan.